Politiet har fået hård kritik for at vende det blinde øje til den omfattende handel med euforiserende stoffer på Christiania. Men nu vil Københavns Politi lancere en ny offensiv mod fristadens hashhandlere.

Til det formål har man nedsat en såkaldt task force bestående af 60 betjente. Styrken skal gå målrettet efter de forretningsdrivende på Pusher Street, fortæller politiinspektør Svend Foldager til TV 2 Nyhederne.

- Vi har ikke nogen ambition om at gassen skal flyde eller kniplerne skal trækkes. Det ønsker vi ikke på nogen måde, siger politiinspektøren, der håber, at de menige christianitter vil bakke op om offensiven mod Pusher Street.

Men det skal han ikke regne med, lyder det fra Kirsten Larsen Fisker Mhoja, der er medlem af Christianias pressekorps.

- Pusher Street er jo en del af Christiania, så man kan ikke slå en kile ind mellem de to dele, siger hun til TV2 Nyhederne.

Den nye task force forventes at være på benene om to uger. Der er tale om en fast enhed og dermed en tidsubegrænset indsats.